༄༅། སྨིན་བྱེད་དབང་དང་གྲོལ་ལམ་ཕྱག་རྒྱ་ཆེན་པོའི་གནད་དོན་གྱི་དྲི་བ་ལན་དུ་ཕུལ་བ་སྐལ་བཟང་དགའ་བྱེད་བདུད་རྩིའི་འདོད་འཇོ་བཞུགས་སོ།

༄༅། ནོ་མོ་གུ་རུ་ས་མཱ་དཱ་ན་ཨ་དྭ་ཡ་བྷྱཿ{ ལྷ་དང་བླ་མ་གཉིས་སུ་མེད་པ་ལ་ཕྱག་འཚལ་ལོ། } འགྲོ་ཁམས་གདོད་ནས་བདེ་གཤེགས་སྙིང་པོའི་རྒྱུད། །ལྷུན་གྱིས་གྲུབ་ཀྱང་ལྷན་སྐྱེས་ལིང་ཏོག་གིས། །ལྡོངས་ལ་ཡེ་ཤེས་རང་གསལ་བདེ་བླག་ཏུ། །སྟོན་མཛད་བླ་མ་བདེ་ཆེན་འཁོར་ལོ་མཆོད། །ལུས་ཅན་ཐར་པར་འདྲེན་པའི་ཆོས་ཀྱི་སྒོ། །བསམ་མི་ཁྱབ་ཀྱང་མྱུར་ལམ་ངེས་སྟེར་བ། །གསང་མཆོག་རྡོ་རྗེའི་ཐེག་ལས་གཞན་མེད་ན། །དེ་དོན་བཀའ་མཆིད་གླེང་མོ་འདིར་བགྱིད་དོ། །ཐོས་བསམ་སྒོམ་པའི་ནུས་བྲལ་རྨོངས་རྒན་ལ། །ཟབ་དོན་

ཇི་བཞིན་སྨྲ་བའི་རྒྱུ་མེད་ཀྱང་། །རྣམ་འདྲེན་མཆོག་ཁྱེད་གཞན་ལ་ཕན་སླད་ཐུགས། །རྣམ་པར་དཀར་བས་དྲིས་ལ་ལན་འདི་འབུལ། དེ་ཡང་སྐྱེ་བ་ནས་སྐྱེ་བར་དམ་པའི་མཛད་པ་རྨད་དུ་བྱུང་བའི་བསྟན་འགྲོའི་འདོད་སྟེར་གྱི་ནོར་བུར་གྱུར་པའི་ཆོས་ཀྱི་རྗེ་མི་ཕམ་མགོན་པོའི་མཚན་འཆང་བ་གང་ཉིད། ཤེས་བྱའི་ཆོས་རྣམས་ལ་གཟིགས་པ་དྲི་མ་མེད་པའི་སྤྱན་ཡངས་པ་ལ་སོམ་ཉིའི་རབ་རིབ་ཀྱི་མཚན་མས་དབེན་མོད་ཀྱང་། ཕྱི་རབས་ཀྱི་གང་ཟག་དམ་པའི་ཆོས་ལ་ཡིད་འཇུག་པ་དག་ལ་ཕན་

དགོངས་ཀྱི་ཐུགས་ཐབས་ལ་མཁས་པའི་ཕྲིན་ལས་ཀྱི་སྒོ་འཕར་ཕྱེས་ནས། བདག་ལ་གསང་སྔགས་སྨིན་གྲོལ་གཉིས་ཀྱི་གནད་དོན་འགའ་ཞིག་དྲི་བའི་ཚུལ་མཛད་པ་ལ་བརྟེན་ན། རྨོངས་པ་བདག་གིས་གོ་ཚུལ་འོལ་ཚོད་ཀྱི་ཚིག་འགའ་གསོལ་བར་བགྱི་བ། མ་རྟོགས་ལོག་རྟོག་གི་འགལ་འཁྲུལ་མཆིས་ན། ཆོས་དབྱིངས་བསམ་མི་ཁྱབ་པའི་དགོངས་ཀློང་ཟབ་མོར་བཟོད་པར་བཞེས་སུ་གསོལ། དེ་ཡང་ཉིད་ཀྱི་དྲི་ཚིག་ཡོངས་རྫོགས་སུ་འདིར་བཀོད་ན་རྗེས་འཇུག་རྣམས་གོ་བསླ་ཞིང་འབྲེལ་ཆགས་པར་འགྱུར་ནའང་། མི་རྒན་ཡི་གེའི་ཁུར་ལ་འཛེམ་སྟེ་གནད་དོན་འགག་བསྡུས་སུ་བཀོད་ནས་འབུལ་བར་བྱ་བ་ལས།ཐོག་མར། སྨིན་བྱེད་དབང་གི་ངོ་བོ་དང་། ཐོབ་མཚམས་ཀྱི་བྱེ་བྲག་སོགས། རྒྱུད་སྡེའི་ལུང་འདྲེན་དང་བཅས་པ་གནང་ནས་དྲི་བར་མཛད་པའི་ལན་དོན་ལ། སྤྱི་དང་ཁྱད་པར་གཉིས་ལས།

སྤྱིར་ནི། གསང་སྔགས་རྡོ་རྗེ་ཐེག་པའི་ཆོས་ཐམས་ཅད་ཀྱི་འཇུག་སྒོ་ནི་སྨིན་གྲོལ་གཉིས་ལ་རག་ལས་པ་དང་། དེ་ལས་ཀྱང་ཐོག་མར་སྨིན་བྱེད་ཀྱི་དབང་མ་ཐོབ་པར་རྒྱུད་ལུང་མན་ངག་གི་ཚིག་ཤོ་ལོ་ཀ་ཙམ་ཡང་ཉན་པར་མི་དབང་ཞིང་། འཆད་ཉན་བྱེད་པ་པོ་ལ་བྱིན་རླབས་མི་འབྱུང་བར་མ་ཟད། གསང་སྒྲོག་གི་ལྟུང་བ་སོགས་ཉེས་པ་ཚད་མེད་པ་དང་། གལ་ཏེ་དབང་མ་ཐོབ་བཞིན་དུ་གྲོལ་བྱེད་ཉམས་སུ་ལེན་པར་རློམས་ནའང་། དངོས་གྲུབ་མི་ཐོབ་ཅིང་བར་ཆད་ཀྱི་རྒྱུ་རྐྱེན་དུ་འགྱུར་ཚུལ་སོགས་སྐྱོན་མཐའ་ཡས་པར་གསུངས་ཏེ། སངས་རྒྱས་ཐོད་པའི་རྒྱུད་ལས། དཔེར་ན་པི་ཝང་སྦྱར་ཀུན་ཚོགས། །རྒྱུད་དང་བྲལ་ན་བརྡུང་མི་རུང་། །དེ་བཞིན་དབང་དང་བྲལ་གྱུར་པས། །སྔགས་དང་བསམ་གཏན་འགྲུབ་མི་འགྱུར། ཞེས་སོགས་དང་། རྡོར་སེམས་སྙིང་གི་རྒྱུད་ལས། གསང་སྔགས་དབང་ལ་མ་བརྟེན་

འགྲུབ་མི་འགྱུར། །དཔེར་ན་གཉན་པ་ལག་སྐྱ་མེད་པས་ནི། །ཆུ་ཡི་ཕ་རོལ་སྒྲོལ་བར་མི་ནུས་བཞིན། ཞེས་སོགས་དབང་མ་ཐོབ་པའི་སྐྱོན་གྲངས་མེད་པར་གསུངས་པ་དང་། ཐོབ་པའི་ཕན་ཡོན་ཀྱང་། སྙིང་གི་མེ་ལོང་ལས། དབང་རྣམས་རབ་ཏུ་ཐོབ་བྱས་ན། གསང་སྔགས་ཐམས་ཅད་མ་སྒྲུབ་འགྲུབ། ཅེས་དང་། ཀློང་གསལ་གྱི་རྒྱུད་ལས། དབང་ཐོབ་རིགས་ཀྱི་བུ་དེ་ཉིད། །ཚེ་འདིར་བསམ་པ་ཀུན་འགྲུབ་ཅིང་། །ཕྱི་མ་མངོན་པར་རྫོགས་སངས་རྒྱ། ཞེས་སོགས་ཀྱི་ལུང་བརྗོད་ལས་འདས་མོད་ཅིང་། དེ་ལྟ་བུའི་དབང་དེ་ཉིད་ཀྱང་རྒྱུའམ་ས་བོན་རང་གི་རྒྱུད་ལ་གདོད་མ་ནས་ལྷུན་གྲུབ་ཏུ་ཡོད་པ་དེ་ཉིད། རྐྱེན་བླ་མའི་བྱིན་རླབས་དང་། བརྡ་ཐབས་ཀྱིས་མངོན་པར་འདུ་བྱེད་པ་ཉིད་དེ། དཔེར་ན། འཁོར་ལོས་བསྒྱུར་བའི་རྒྱལ་པོ་རྒྱལ་སར་དབང་བསྐུར་བར་བྱེད་པ་ལ།གང་ལ་བསྐུར་བ་དེ་རྒྱལ་པོའི་རིགས་མ་ནོར་བ་ཡིན་པ་

ཞིག་དགོས་ལ། དེ་ལྟར་ཡིན་དུ་ཟིན་ཀྱང་རྒྱལ་སར་མ་བཀོད་ཀྱི་རིང་ལ་ནི་རྒྱལ་བུ་ཞེས་བརྗོད་པ་མ་གཏོགས་རྒྱལ་པོར་མི་འགྱུར་ཞིང་། ནམ་ཞིག་རྒྱལ་སྲིད་ལ་དབང་བསྐུར་བ་དེ་ཕྱིན་ཆད་དུ་རྒྱལ་པོ་དངོས་སུ་འགྱུར་བ་དེ་བཞིན་དུ། འདིར་ཡང་སློབ་མའི་ཁམས་རྒྱུད་ལ་དབང་བཞིའི་ས་བོན་ཡེ་ནས་ཡོད་ཀྱང་། དབང་གི་སྨིན་པར་མ་བྱས་ཀྱི་བར་དུ་ཡེ་ཤེས་མངོན་དུ་མི་འགྱུར་ལ། ནམ་སྨིན་གྲོལ་གྱི་ལམ་ལ་ཆུད་ཚེ་རང་རྒྱུད་ཀྱི་ཡེ་ཤེས་མངོན་དུ་འགྱུར་བ་སྟེ། གླང་པོ་ཆུར་འཇུག་གི་རྒྱུད་ཕྱི་མ་ལས། འགྲོ་བའི་སེམས་ཉིད་རང་རིག་འོད་གསལ་དོན། །སངས་རྒྱས་མ་བཅོས་ལྷུན་གྲུབ་གནས་པའི་རྒྱུད། །དོན་གསལ་སྨིན་ཅིང་གྲོལ་བའི་ལམ་ཞུགས་ན། །འབྲས་བུ་རང་རྒྱུད་གསལ་བར་མཐོང་བ་ཡིན། ཞེས་པ་ལྟར་ཡིན་པ་དང་། དབང་དེ་ཉིད་ལ་ཡང་། ངོ་བོ་དང་། ངེས་ཚིག་དང་།

དབྱེ་བ་དང་། དགོས་བྱེད་དང་བཞིས་སྟོན་ཏེ། དང་པོ་དབང་གི་ངོ་བོ་ནི། དབང་གི་ཆུ་བོ་བཞི་འདུས་ཀྱི་རྒྱུད་ལས། དག་དང་སྨིན་དང་རྒྱུད་སྦྱོང་དང་། །ཡེ་ཤེས་གཞུག་པར་བྱ་བ་དང་། །བཅུ་གསུམ་རྡོ་རྗེའི་ས་ཐོབ་པའི། །འབྲས་བུ་རྒྱུད་ལ་འཇོག་པ་ཡིན། ཞེས་པ་ལྟར་རང་ལ་ཡོད་པའི་ཡེ་ཤེས་རང་གསལ་དུ་བྱ་བའི་ཐབས་ཀྱི་རྒྱལ་པོ་ཡིན་ནོ། ངེས་ཆཚག་ནི། རང་གི་སྒོ་གསུམ་བག་ཆགས་འཁྲུལ་ཕྱིར་འབྲང་སྟེ་རང་དབང་མ་ཐོབ་པ་ལས། ཐབས་འདིས་སྐུ་བཞི་དབྱེར་མེད་ཀྱི་གོ་འཕང་ལ་རང་དབང་ཐོབ་པར་བྱེད་པའི་ཕྱིར་ན་དབང་ཞེས་བརྗོད་པ་སྟེ། འདི་ཉིད་སཾ་སྐྲྀ་ཏའི་སྐད་དུ་ཨ་བྷི་རཱིཉྩ་ཞེས་བྱ་ལ། དེ་ཉིད་བོད་སྐད་དུ་རང་སོར་བསྒྱུར་ན། དྲི་མ་བཀྲུ་བ་ཞེས་བྱ་བར་འགྱུར་བ་སྟེ། དབང་བཞིའི་ནུས་པས་ལུས་ངག ཡིད་དང་། ཤེས་བྱའི་སྒྲིབ་པའི་དྲི་མ་བཀྲུ་བས་ན་དེ་ལྟར་དུ་བརྗོད་

པ་དང་། ཡང་། ཨ་བྷི་རེ་ཀ་ཏ་ཞེས་སྐལ་བ་འཇོག་པ་ལ་འཇུག་སྟེ། སྐལ་བ་གང་ལྟར་འཇོག་ན།བུམ་དབང་གི་ལུས་ལྷར་སྒོམ་པའི་སྐལ་བ་འཇོག དེ་བཞིན་དུ་གསང་བའི་དབང་གི་རྩ་རླུང་སྒོམ་པ་དང་། ཤེས་རབ་ཡེ་ཤེས་ཀྱི་དབང་གིས་བདེ་སྟོང་ལྷན་སྐྱེས་དང་། ཚིག་དབང་རིན་པོ་ཆེས་ཟུང་འཇུག་བློ་འདས་བསྒོམ་པའི་སྐལ་བ་འཇོག་པའི་ཕྱིར་དེ་སྐད་བརྗོད་པའོ། ཡང་། ཨ་བྷི་སིདྡྷི་ཞེས་གྲུབ་པའམ་སྨིན་པ་ལ་འཇུག་སྟེ། གང་ལྟར་སྨིན་ན། བུམ་དབང་གི་ལུས་ཕུང་ཁམས་སྐྱེ་མཆེད་ཐམས་ཅད་ལྷ་རུ་སྨིན་པར་བྱེད་པ་དང་། གསང་དབང་གིས་ངག་རླུང་འབྱུང་འཇུག་གནས་གསུམ་ཐམས་ཅད་སྔགས་ཀྱི་རང་བཞིན་དུ་སྨིན་པ་དང་། ཤེར་དབང་གིས་ཁམས་ཐིག་ལེ་བདེ་བ་ཆེན་པོར་དང་། ཚོར་བ་མཐའ་དག་ལྷན་སྐྱེས་ཡེ་ཤེས་སུ་སྨིན་པ་དང་། ཚིག་དབང་གིས་སྣང་སྲིད་དག་

པ་རབ་འབྱམས་ཆོས་སྐུ་ཁྱབ་གདལ་ཆེན་པོར་སྨིན་པར་བྱེད་པའི་ཕྱིར། དབང་གི་སྒྲ་དོན་ནི་དེ་ལྟ་བུའོ། དབྱེ་བ་ནི། སྤྱིར་རྒྱུད་སྡེའི་རིམ་པའི་ཁྱད་ཀྱིས་དབང་གི་ཚུལ་ཡང་ཐ་དད་པ་ནི། ཡེ་ཤེས་ཐིག་ལེར། ཆུ་ཡིས་དབང་བསྐུར་དབུ་བརྒྱན་དབང་། །བྱ་བའི་རྒྱུད་ལ་རབ་ཏུ་གྲགས། །རྡོ་རྗེ་དྲིལ་བུ་དེ་བཞིན་མིང་། །སྤྱོད་པའི་རྒྱུད་ལས་རབ་ཏུ་གསལ། །ཕྱིར་མི་ལྡོག་པ་ཡི་ནི་དབང་། །རྣལ་འབྱོར་རྒྱུད་དུ་གསལ་བར་བྱས། ཞེས་གསུངས་པ་བཞིན། བྱ་རྒྱུད་ལས་ཆུ་ཅོད་པན་དང་། རིག་གཏད་སོགས་ཀྱི་སྣོད་རུང་དུ་བྱེད་ལ། སྤྱོད་རྒྱུད་དུ་དེའི་ཁར་རྡོར་དྲིལ་མིང་དང་བཅས་པས་རིག་པའི་དབང་ལྔ་དང་། རྣལ་འབྱོར་རྒྱུད་དུ། དེ་སྟེང་ཕྱིར་མི་ལྡོག་པ་སློབ་དཔོན་གྱི་དབང་ངམ། རྡོ་རྗེའི་བརྟུལ་ཞུགས་གྲུབ་པའི་དབང་དང་བཅས་པ་བསྐུར་བའི་ཚུལ་ནི་གསང་སྔགས་གསར་རྙིང་སྤྱི་མཐུན་ཡིན་ལ། ཁྱད་པར་གསང་སྔགས་ནང་པ་རྣལ་འབྱོར་བླ་མེད་ཀྱི་རྒྱུད་ལས། དབང་

བཞི་ཡོངས་རྫོགས་སུ་བསྐུར་བའི་ཚུལ་ཡང་བཀའ་གསར་རྙིང་ཁྱད་མེད་ནའང་། བཞི་པོ་དེའི་ནང་བསེས་ཀྱི་དབྱེ་བ་མི་འདྲ་བ་དུ་མར་གསུངས་ཏེ། གསར་མ་ལྟར་ན། བདེ་དགྱེས་གསང་གསུམ་སོགས་ནི་ཕལ་ཆེར་མཐུན་མོད་ཀྱང་།དུས་འཁོར་ལྟར་ན། དང་པོར་ཁམས་ལྔའི་དྲི་མ་འཁྲུད་ཅིང་ཡུམ་ལྔའི་དངོས་གྲུབ་བསྒྲུབ་པ་དང་། ས་དང་པོ་ཐོབ་བྱེད་དུ་བུམ་ཆུའི་དབང་དང་། ཕུང་པོ་ལྔའི་དྲི་མ་སྦྱོང་ཞིང་སངས་རྒྱས་ལྔ་བསྒྲུབ་པ་དང་། ས་གཉིས་པ་ཐོབ་བྱེད་ཅོད་པན་གྱི་དབང་སྟེ། ལུས་ཀྱི་སྒྲིབ་པ་སྦྱོང་ཞིང་སྐུ་རྡོ་རྗེ་ཐོབ་པའི་ས་བོན་འཇོག་བྱེད་ཀྱི་དབང་གཉིས། དེ་བཞིན་དུ་རླུང་བཅུའི་དྲི་མ་སྦྱོང་ཞིང་། ནུས་པ་ས་བཅུའི་དངོས་གྲུབ་དང་། ས་གསུམ་པ་ཐོབ་བྱེད་དར་དཔྱང་གི་དབང་དང་། རྩ་རོ་རྐྱངགི་དྲི་མ་སྦྱོང་ཞིང་། གཙོ་བོ་ཡབ་ཡུམ་གྱི་དངོས་གྲུབ་དང་། ས་བཞི་པ་ཐོབ་བྱེད་

རྡོར་དྲིལ་གྱི་དབང་དང་གཉིས་ཀྱི་ངག་སྒྲིབ་དག་ཅིང་གསུང་རྡོ་རྗེའི་ས་བོན་རྒྱུད་ལ་འཇོག་བྱེད་གཉིས། ཚོགས་བརྒྱད་དབང་པོ་ཡུལ་བཅས་ཀྱི་དྲི་མ་སྦྱོང་ཞིང་། སེམས་དཔའ་སེམས་མའི་དངོས་གྲུབ་དང་། ས་ལྔ་པ་ཐོབ་བྱེད་བརྟུལ་ཞུགས་ཀྱི་དབང་དང་། ལས་དང་བྱ་བའི་དྲི་མ་སྦྱོང་ཞིང་ཁྲོ་བོ་ཁྲོ་མོའི་དངོས་གྲུབ་དང་། ས་དྲུག་པ་ཐོབ་བྱེད་མིང་གི་དབང་དང་གཉིས་ཀྱིས་ཡིད་སྒྲིབ་དག་ཅིང་། ཐུགས་རྡོ་རྗེའི་གོ་འཕང་ཐོབ་པའི་ནུས་པ་འཇོག རྗེས་གནང་མཐའ་རྟེན་དང་བཅས་པས་ནི་ཡེ་ཤེས་ཀྱི་ཁམས་ལ་སྒྲིབ་བྱེད་དྲི་མ་སྦྱོང་ཞིང་། རིགས་བདག་རྡོར་སེམས་ཡབ་ཡུམ་ཀྱི་དངོས་གྲུབ་དང་། ས་བདུན་པ་ཐོབ་ཅིང་། འབྲས་བུ་ཡེ་ཤེས་རྡོ་རྗེའི་གོ་འཕང་ལ་སྦྱོར་བ་སྟེ། དེ་ལྟར་བདུན་པོ་འདི་ལ་བྱིས་པ་འཇུག་པའི་དབང་བདུན་དུ་གྲགས་ཤིང་། འདི་དག་ཐོབ་པའི་རྟེན་གྱི་གང་ཟག་དེ་ནི་སྔགས་ཀྱི་དགེ་བསྙེན་དུ་འགྱུར་བར་གསུངས་ལ།

དེ་ནས་བུམ་དབང་གི་ས་བརྒྱད་པ་ཐོབ་བྱེད་ཀྱི་ནུས་པ་འཇོག་ཅིང་། སྔགས་ཀྱི་དགེ་ཚུལ་དུ་འགྱུར་བ་དང་། གསང་དབང་གིས་ས་དགུ་པ་ཐོབ་ཅིང་སྔགས་ཀྱི་དགེ་སློང་དུ་འགྱུར་བ་དང་། ཤེར་དབང་གིས་ས་བཅུ་པ་དང་བཅུ་གཅིག དབང་བཞི་པས་ས་བཅུ་གཉིས་པ་དང་། སྐྱེ་དགུའི་བདག་པོ་ཆེན་པོར་འགྱུར་བ་སོགས།དེ་ལྟར་རིམ་པ་འདྲེན་ཚུལ་དེ་བཞིན་གསུངས་མོད་ལ། རྒྱུད་སྡེ་གཞན་རྣམས་སུ་ནི་བུམ་དབང་ལ་རིག་པའི་དབང་ལྔ། དེ་མཐར་བརྟུལ་ཞུགས་རྡོ་རྗེ་སློབ་དཔོན་གྱི་དབང་དང་། དེ་ནས་གསང་བ། ཤེས་རབ་ཡེ་ཤེས། ཚིག་དབང་རྣམས་རིམ་པ་ལྟར་དབྱེ་བར་མཛད་པའི་ལུགས་མང་བ་དང་། གསང་སྔགས་རྙིང་མ་ལྟར་ན། དབང་གི་དབྱེ་ཚུལ་གཉིས་ཡིན་ཏེ། བྱུང་ཚུལ་དང་སྒོ་བསྟུན་ནས་དབང་གི་ཚུལ་བཞིར་དབྱེ་བ་དང་། བསྐུར་ཚུལ་དང་བསྟུན་ནས་དབང་གི་རིམ་པ་བཞིན་དབྱེ་

བ་སྟེ། སྔ་མ་ནི། བཀའ་པོ་སྟི་གླེགས་བམ་གྱི་དབང་དང་། ཡི་དམ་ལྷའི་དབང་དང་། མཁས་པ་པཎྜིཏའི་དབང་དང་། རིག་པ་རྩལ་གྱི་དབང་དང་བཞིར་བཤད་ལ། ཕྱི་མ་དབང་བཞིའི་རིམ་པ་ནི་བུམ་གསང་ཤེར་ཡེ་ཚིག་དབང་དང་བཞི་ལ། སོ་སོའི་ནང་ཚན་གྱི་དབྱེ་ཚུལ་ནི། དེ་ཡང་ཞི་ཁྲོ་སྒྱུ་འཕྲུལ་བསྐོར་གྱི་གཞུང་ལུགས་ལྟ་བུའི་དབང་དུ་བགྱིས་ན། དབུ་རྒྱན་ཅོད་པན་འཕྲེང་བ་དང་། །གོ་ཆ་རྒྱལ་མཚན་ཕྱག་རྒྱ་དང་། །གདུགས་དང་བུམ་པ་བཟའ་བཏུང་དང་། །སྙིང་པོ་ལྔ་ཡི་དབང་བསྐུར་བྱ། ཞེས་པས། ཕྱི་ཕན་པའི་དབང་བཅུ། དེ་ནས་འཆད་པ་དང་། ཉན་པ་དང་། བསྒྲུབ་པ་དང་། ཕྲིན་ལས་སྣ་ཚོགས་པ་དང་། རྡོ་རྗེ་སློབ་དཔོན་དུ་བྱེད་པར་ནུས་པ་དང་བཅས་པས། ནང་ནུས་པའི་དབང་ལྔ་སྟེ། དེ་ལྟར་བཅོ་ལྔ་པོ་འདི་བུམ་དབང་གི་ནང་ཚན་ཡིན་ལ། དེ་རྗེས་གསང་བའི་དབང་དང་། ཤེས་རབ་ཡེ་ཤེས་ཀྱི་དབང་དང་། དབྱེར་

མེད་བདེ་བ་ཆེན་པོའི་དབང་དང་གསུམ་ལ་གསང་བ་ཟབ་མོའི་དབང་གསུམ་ཞེས་བྱ་སྟེ། དེ་ལྟར་ཡོངས་དྲིལ་བཅོ་བརྒྱད་དུ་དབྱེ་བ་དང་། ཡང་། བདེ་གཤེགས་སྙིང་པོ་སྒྲུབ་པ་བཀའ་བརྒྱད་ཀྱི་གཞུང་ལྟར་ན། ཁྱད་པར་ཡེ་ཤེས་ཀྱི་དབང་དང་། ཐུན་མོང་ཐུགས་རྗེའི་དབང་གཉིས་ཀྱི། དང་པོ་ལ། ཕྱི་མཚོན་བྱེད་རྫས་ཀྱི་དཀྱིལ་འཁོར་ལ་བརྟེན་ནས་བྱ་སྤྱོད་ཡར་ལྡན་གྱི་དབང་རིམ་བརྒྱད། ནང་ལྷ་ཚོགས་བདུན་བརྒྱ་ཉེར་ལྔ་ལ་བརྟེན་ནས་མ་ཧཱ་ཨ་ནུ་བྱིན་རླབས་ཡོངས་རྫོགས་ཀྱི་དབང་རིམ་དགུགསང་བ་ཡབ་ཡུམ་ཟུང་འཇུག་ལ་བརྟེན་ནས་བྱང་སེམས་ཡོངས་རྫོགས་ས་ལམ་མྱུར་བསྒྲོད་ཀྱི་དབང་རིམ་གསུམ། ཡང་གསང་དེ་ཁོ་ན་ཉིད་རང་རིག་ཡེ་ཤེས་ཀྱི་དཀྱིལ་འཁོར་ལ་བརྟེན་ནས་རྒྱལ་ཐབས་སྤྱི་བླུགས་ཨ་ཏི་ཡོངས་རྫོགས་ཀྱི་དབང་རིམ་དྲུག་སྟེ། དེ་ལྟར་ཡེ་ཤེས་ཀྱི་དབང་ཉེར་དྲུག ཐུན་

མོང་ཐུགས་རྗེའི་དབང་ལ། བཀའ་རབ་འབྱམས་ནུས་པའི་དབང་རིམ་བརྒྱད་དང་། ཕན་པའི་དབང་རིམ་ལྔ་སྟེ་བཅུ་གསུམ། དེ་ལྟར་རྣམ་གྲངས་སྤྱི་བསྡོམས་སུ་སུམ་ཅུ་སོ་དགུ་ལ། ནང་བསེས་ཕྲ་མོར་ཕྱེས་ན་དབང་གི་རྣམ་གྲངས་ཉིས་བརྒྱ་དང་སོ་བདུན་དུ་ཡོད་པའི་དབྱེ་ཚུལ་དང་། ཡང་བླ་མ་དགོངས་པ་འདུས་པའི་ཆོས་སྐོར་གྱི་དབང་ཆོག་སྨིན་བྱེད་སྙིང་གི་མེ་ལོང་གི་གཞུང་ལྟར་ན། ཕྱི་བུམ་པའི་དབང་ལ། རིག་པའི་དབང་ལྔ་དང་། མཐའ་རྟེན་ལྔ་སྟེ་བཅུ་དང་། ནང་རྡོ་རྗེ་རྒྱལ་པོ་བཀའ་རབ་འབྱམས་ཀྱི་དབང་བརྒྱ་དང་བཅུ་བདུན། གསང་བ་རྡོ་རྗེ་སློབ་དཔོན་གྱི་དབང་སོ་བཞི། ཡོན་ཏན་རིན་པོ་ཆེ་དངོས་གྲུབ་མཆོད་རྫས་ཀྱི་དབང་ཉེར་ལྔ། ཕྲིན་ལས་འགྲོ་འདུལ་བཀའ་ཉན་ལས་བྱེད་ཀྱི་དབང་ཉེར་གཅིག ཡོངས་སུ་རྫོགས་པ་བཀའ་གཏད་རྗེས་གནང་གི་དབང་བདུན་ཏེ། དེ་དག་སྤྱིར་དྲིལ་བ་ཉིས་བརྒྱ་དང་བཅུ་གསུམ་དབྱེ་

བ་དང་། ཡང་། རྙིང་ལུགས་ཀྱི་དབང་ཐམས་ཅད་ཀྱི་གཙོ་བོ་ཐེག་པ་རིམ་པ་དགུའི་སྤྱི་དབང་དུ་གྱུར་པ། འདུས་པ་མདོ་དབང་ཆེན་མོའི་ལུགས་ལྟར་ན། ཐོག་མར་སྔོན་འགྲོ་སྡིག་སྒྲིབ་སྦྱོང་བྱེད་ངན་སོང་གནས་འདྲེན་གི་དཀྱིལ་འཁོར་ལ་ཕྱག་རྡོར་དང་། རྡོར་སེམས་དབྱེར་མེད་གཙོ་འཁོར་བཅུ་གསུམ་པའི་སྒོ་ནས་མཆོག་དབང་ཆེན་མོ་བཅུ་དྲུག དེ་ནས་མཐོ་རིས་ལྷ་མིའི་ཐེག་པ་ལ་དཀྱིལ་འཁོར་བཅུ་གཅིག་ཞལ་ཕྱེ་ཞིང་དབང་བརྒྱ་དང་ཉེར་གསུམ། ཉན་ཐོས་ཀྱི་ཐེག་པ་ལ་དཀྱིལ་འཁོར་ལྔ་དང་དབང་སུམ་ཅུ་སོ་དགུ རང་རྒྱལ་གྱི་ཐེག་པ་ལ་དཀྱིལ་འཁོར་བཞི་དང་། དབང་བཞི་བཅུ་ཞེ་ལྔ། བྱང་སེམས་སྨོན་འཇུག་ཐེག་པ་ལ་དཀྱིལ་འཁོར་བཅུ་དང་།དབང་ལྔ་བཅུ་ང་གསུམ། ཀྲྀ་ཡའི་དཀྱིལ་འཁོར་དྲུག་དང་། དབང་དྲུག་ཅུ་རྩ་གཉིས། ཨུ་པ་ཡའི་ཐེག་པར་དཀྱིལ་འཁོར་གཅིག་དང་། དབང་ཉི་ཤུ་རྩ་བརྒྱད། ཡོ་གའི་